《禅庭芦竹十二韵呈郑谷郎中》
唐代·齐己

错错在禅庭，高宜与竹名。健添秋雨响，乾助夜风清。

雀静知枯折，僧闲见笋生。对吟殊洒落，负气甚孤贞。

密谢编栏固，齐由灌溉平。松姿真可敌，柳态薄难并。

映带兼苔石，参差近画楹。雪霜消后色，虫鸟默时声。

远忆沧洲岸，寒连暮角城。幽根狂乱迸，劲叶动相撑。

避暑须临坐，逃眠必绕行。未逢仙手咏，俗眼见犹轻。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。